KYK: Ndlovu-jeugkoor se weergawe van 'Jerusalema' | Netwerk24
Deur Cheréne Pienaar 22 September 2020 20:26
Die video, wat Sondag geplaas is, is binne drie dae reeds 50 000 keer gekyk. Dit wys hoe die koor, in spierwit uitrustings, al singende die bekende dans op 'n verlate sokkerveld uitvoer.
Ralf Schmitt, die koordirigent, sê toe pres. Cyril Ramaphosa verlede week Woensdag gesê het Suid-Afrikaners moet die "Jerusalema"-dans doen, het hy gedink "dan beter ons 'n plan maak".
Anders as hul vorige video-opnames moes hulle klaarkom sonder gevorderde toerusting.
"Ek het alles met my iPhone opgeneem en die hommeltuig-skote is vanaf 'n leer geneem," sê hy laggend.
Die uitvoering was volgens hom baie eenvoudig en "minder intens" as die ander.
Dit is die perfekte "gesonde afstand"-dans, sê hy.
"Maar die beste van alles is hoe hierdie mooi lied die land verenig. Ons was vir so lank ver vanmekaar."
DJ Master KG, wat die lied saam met die sanger Nomcebo Zikod geskep het, kom juis ook van Limpopo, vertel Schmitt.
Die koormeester reis deesdae sowat drie keer 'n week na Limpopo om aan 'n album te werk saam met die koor. Dit word aan die einde van die jaar uitgereik.
Die koorlede raak nou kreatief en skryf en dirigeer saam met hom aan die liedjies.
"Dis fantasties om tyd saam met hulle in 'n kreatiewe ruimte deur te bring eerder as om net op te neem. Covid-19 het vir ons tyd gegee om dit te doen."